আশেপাশে সবাইকেই প্রায় বলতে শোনা যায় যে ভারত একটি সুপার পাওয়ারে পরিনত হচ্ছে! ভেবে অবাক লাগে যে দেশ রাষ্ট্রপুঞ্জের ক্ষুধা সূচক, পুষ্টি সূচকের মতো মানব উন্নয়ন সূচকগুলিতে পূর্ব আফ্রিকার দেশগুলির সমতূল্য স্থানে সে দেশের মানুষ ভাবে কি করে যে তাঁর দেশ পৃথিবীতে সুপার পাওয়ারে পরিনত হচ্ছে! প্রশ্নটা আসলে সেই অলিক স্বপ্নের, কল্পনার খূড়োর কলের। রাষ্ট্রক্ষমতার সবটা দিয়ে এই মোহ ছড়ানোটাই তো ফ্যাসিস্ট পদ্ধতি। তার সাথে থাকে বিষ ছড়ানো। মৌলিক অধিকারের ধীর সঙ্কোচন, আর অদৃশ্য শত্রুর আনাগোনা নিয়ে আসে ফ্যাসিবাদ জনমানসের আবহে। এর বিরুদ্ধে লড়াই মানে জনগণের প্রকৃত গণতান্ত্রিক প্রতিষ্ঠান গড়ে তোলার লড়াই, গণরাজের লড়াই। এই লড়াইয়ের তাৎপর্য কৃষকের জমির লড়াই, শ্রমিকের ইউনিয়ান করার অধিকার, মহিলা শ্রমিকের সম বেতন, বিবাহোত্তর ধর্ষন, খাপ পঞ্চায়েত, উচ্ছেদ—এই সমস্ত কিছু নিয়ে সারা দেশে যে অগুনতি চেপে থাকা বা সরব প্রতিবাদ তাতে গলা মেলানো। আরো দরকার বৈজ্ঞনিক দৃষ্টিভঙ্গি প্রসারের দাবী নিয়ে লড়তে থাকা সমস্ত মানুষ ও সংগঠনগুলির সাথে দাঁড়ানো। ভুলে যাবেন না তাঁরাও হিন্দু ফ্যাসিবাদের বিরুদ্ধেই সংগ্রামরত ও আক্রান্তও বটে। নরেন্দ্র দাভালকার, গোবিন্দ পানসারে যার সবচেয়ে বড় প্রমান।